  Виталий Пронин «Кванториум» - нылпиослы ватсаса тодон-валан сётӥсь инты, отын мар ке ӵыж-выльзэ кылдытыны дышетозы, наукаен но инженерлэн уженыз тодматозы.Ижын нылпиос понна «Кванториум» технопарк усьтӥськиз. Табере арысь аре шаерысьтымы 3 сюрслэсь уно пиналъёс быгатозы отын тодон-валанзэс будэтыны, быгатонлыкъёссэс волятыны. «Кванториум» - нылпиослы ватсаса тодон-валан сётӥсь инты, отын мар ке ӵыж-выльзэ кылдытыны дышетозы, наукаен но инженерлэн уженыз тодматозы. Командаен ужаса, пиналъёс быгатозы асьсэлэсь проектъёссэс улонэ пыӵатыны. Со понна «Кванториумын» ӟеч оборудование, усто программаос пуктылэмын, соос юрттозы экспериментъёс но эскеронъёс ортчытъяны. Дышетскисьёс пыриськылозы пӧртэм вожвылъяськонъёсы: робототехникая олимпиадаосы, JuniorSkills чемпионатэ но мукетаз.Та дыре шаерысьтымы 11-17 аресъем 1 сюрс 200 пиналъёс технопаркын дышетско ини, быгатонлыкъёссэс волято 6 удысъёсъя: промышленной дизайн, аэроквантум, робоквантум, ИТ-квантум, виртуальной улон (виртуальная реальность) но Hi-Tech.- Квант - энергилэн тужгес пичи люкетэз, со бордысен ваньмыз кутске. «Кванториум» - со озьы ик кутскон сётӥсь площадка, - шуиз Россиысь Дышетонлэсь выль формаоссэ азинтонъя фондлэн директорез Марина Ракова. - Со профориентациен уз выры, отын дышетозы малпаськыны. Та проект азьланезлы чакламын ке но, пайдазэ солэсь али ик адӟиськом ини. Кунысьтымы Дышетонъя но наукая министерстволэн солы бадӟымесь осконъёсыз. Соин технопаркъёслэн лыдзы арысь аре будэ. Оскиськом, Ижысь «Кванториум» элькунысьтыды валтӥсь предприятиосын огкылысь ужалоз.Удмуртилэсь аспӧртэм-лыксэ лыдэ басьтыса, «Кванториумын» ортчиз «Техно-арт Чайковский» проектэн тодматскон. Со улсын Россиысь вань «Кванториумъёсын» дышетскись пиналъёслы ӵектэмын, туала луонлыкъёсты уже кутыса, выль крезьгуро инструмент кылдытыны.Марина Ракова ивортӥз: «Техно-арт Чайковский» вожвылъяськонын вормем пиналъёсыз Воткинске экскурсие вайылозы. Соос ас синмынызы мед адӟозы, кытын улӥз но будӥз дано крезьгурчи.Елена Рябина Туспуктэм: udmurt.ru  Теги: Егитъёс  